۱۷۱۸.جی ایلده سلطان احمد خان اؤلدورولموش، خانلیغین اراضیسی حاجی داوودون حاکیمیّتی آلتینا کئچمیشدی. ۱۷۲۲-جی ایلده روس قوشونلاری‌نین خزربویو ایالتلره یوروشو زامانی قوبا خانلیغی‌نین ایلک نؤوبه‌ده دنیزه یاخین حیصه‌سی، او جومله‌دن خودات روسلار طرفیندن توتولموشدو. قوبانین اؤزو ده داخیل اولماقلا داغلیق و داغ اتگی رایونلار حاجی داوودون حاکیمیّتی آلتیندا قالمیشدی. محض بونا گؤره طرفدارلاری داغلاردا گیزله‌دیلن آزیاشلی حسینعلینی روسلارین نظارتی آلتیندا اولان خوداتا گتیرمیش، روسیه‌نین حیمایه‌سینه کئچمک یولو ایله خانلیغی بربا ائتمک ایسته‌میشدیلر.